P9_TA(2021)0282

Den tjekkiske premierministers interessekonflikt

Europa-Parlamentets beslutning af 10. juni 2021 om den tjekkiske premierministers interessekonflikt (2021/2671(RSP))

(2022/C 67/04)

Europa-Parlamentet,

— der henviser til artikel 310, stk. 6, og artikel 325, stk. 5, i traktaten om Den Europæiske Unions funktionsmåde,

— der henviser til artikel 61 i Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget (1) (finansforordningen),

— der henviser til Kommissionens meddelelse med titlen: »Vejledning om undgåelse og håndtering af interessekonflikter i henhold til finansforordningen« (2),

— der henviser til sine tidligere afgørelser og beslutninger om meddelelse af decharge til Kommissionen for årene 2014, 2015, 2016, 2017, 2018 og 2019,

— der henviser til sin beslutning af 13. december 2018 om interessekonflikter og beskyttelse af EU's budget i Den Tjekkiske Republik (3) og til sin beslutning af 19. juni 2020 om genåbning af undersøgelsen af Tjekkiets premierminister for misbrug af EU-midler og mulige interessekonflikter (4),

— der henviser til Budgetkontroludvalgets informationsrejser til Den Tjekkiske Republik fra den 26. til den 27. marts 2014 og fra den 26. til den 28. februar 2020,

— der henviser til den endelige rapport fra november 2019 om revisionen af, hvordan de forvaltnings- og kontrolsystemer, der er indført for at undgå interessekonflikter i Tjekkiet, fungerer, som blev gennemført af Kommissionens Generaldirektoratet for Regionalpolitik og Bypolitik (REGIO) og Udvalget om Beskæftigelse og Sociale Anliggender (EMPL), som blev offentliggjort den 23. april 2021,

— der henviser til Europa-Parlamentets og Rådets forordning (EU, Euratom) 2020/2092 af 16. december 2020 om en generel ordning med konditionalitet til beskyttelse af Unionens budget (5),

— der henviser til Kommissionens Rapport om retsstatssituationen 2020 og navnlig til Landekapitlet om retsstatssituationen i Tjekkiet (SWD(2020)0302),

— der henviser til Sammenslutningen af Stater mod Korruptions (Greco's) rapport med titlen »Fourth Evaluation Round — Interim Compliance Report of Czech Republic«, som blev vedtaget af Greco på dets 84. plenarmøde i december 2019,

— der henviser til landerapporten om Tjekkiet 2020 af 26. februar 2020 (SWD(2020)0502), der ledsager Kommissionens meddelelse om det europæiske semester 2020: Vurdering af fremskridtene med strukturreformer, forebyggelse og korrektion af makroøkonomiske ubalancer og resultater af de dybdegående undersøgelser i henhold til forordning (EU) nr. 1176/2011 (COM(2020)0150),

— der henviser til forretningsordenens artikel 132, stk. 2,

— der henviser til forslag til beslutning fra Budgetkontroludvalget,

A. der henviser til, at artikel 61 og artikel 63 i finansforordningen, artikel 24 i direktiv 2014/24/EU om reglerne om undgåelse af interessekonflikter inden for rammerne af offentlige udbud, artikel 144 og 145 i forordningen om fælles bestemmelser under delt forvaltning, forordning (EU) nr. 1303/2013, Domstolens retspraksis og den tjekkiske lov nr. 159/2006 om interessekonflikter som ændret den 29. november 2016 fastsætter specifikke forpligtelser og tilvejebringer værktøjer til effektivt at håndtere situationer med interessekonflikter;

B. der henviser til, at Agrofert er en kæmpekoncern, der er grundlagt og oprettet af den tjekkiske premierminister Andrej Babiš og består af over 230 virksomheder; der henviser til, at det er blevet afsløret, at premierminister Andrej Babiš også er én af de reelle ejere af Agrofert, det kontrollerende selskab i Agrofert-koncernen, der blandt andet omfatter et stort antal tjekkiske medieforetagender, via trustfondene AB Private Trust I og AB Private Trust II, som han både er stifter og reel ejer af;

C. der henviser til, at flere af Kommissionens tjenestegrene (GD REGIO/GD EMPL og GD AGRI (associeret GD)) i januar og februar 2019 gennemførte en koordineret og omfattende revision af anvendelsen af EU-retten og den nationale lovgivning; der henviser til, at en igangværende AGRI-revision undersøger påståede interessekonflikter i forbindelse med gennemførelsen af den fælles landbrugspolitik i Tjekkiet;

D. der henviser til, at Kommissionen i april 2021 offentliggjorde en behørigt redigeret udgave af den endelige revisionsrapport om den retlige gennemførelse af ESI-fondene som verificeret af GD EMPL og GD REGIO; der henviser til, at GD AGRI's anden revisionsrapport stadig ikke er blevet offentliggjort;

E. der henviser til, at den offentliggjorte revisionsrapport fremhæver alvorlige mangler i forvaltnings- og kontrolsystemet (6) i Den Tjekkiske Republik samt mangler, der skal afhjælpes ved hjælp af finansielle korrektioner;

F. der henviser til, at GD REGIO's revisionsrapport identificerede tre tilskud under Den Europæiske Fond for Regionaludvikling, som var i strid med den tjekkiske lovgivning og EU's forordning om fælles bestemmelser;

G. der henviser til, at den strafferetlige efterforskning af den tjekkiske premierminister Andrej Babiš, som udsprang af Det Europæiske Kontor for Bekæmpelse af Svigs (OLAF's) rapport om den ulovlige anvendelse af EU-tilskud til små virksomheder, og som oprindeligt blev lukket og derefter genåbnet og var emnet for Europa-Parlamentets beslutning af 19. juni 2020, stadig er i gang;

H. der henviser til, at Kommissionen efter ét år stadig ikke har givet et fyldestgørende svar på Parlamentets anmodning om at kvantificere det samlede støttebeløb, der er modtaget af enheder i Agrofert-koncernen;

I. der henviser til, at situationen vedrørende den tjekkiske premierminister Andrej Babiš' interessekonflikt til trods for Parlamentets beslutninger fra december 2018 og juni 2020 om premierministerens interessekonflikt og mere end to år efter påbegyndelsen af Kommissionens revisioner fortsat er uafklaret;

J. der henviser til, at medlemsstaterne kun kan sikre en forsvarlig økonomisk forvaltning, hvis de offentlige myndigheder handler i overensstemmelse med lovgivningen på såvel nationalt plan som på EU-plan, og hvis efterforsknings- og anklagemyndighederne effektivt forfølger kriminelle handlinger, der skyldes ukorrekt håndtering af interessekonflikter;

K. der henviser til, at undladelse af at sikre, at der ikke foreligger interessekonflikter, jf. artikel 3, litra b), i forordning (EU, Euratom) 2020/2092, kan være tegn på tilsidesættelser af retsstatsprincippet;

L. der henviser til, at detaljerede politikker og regler for dels at undgå og dels håndtere konflikter og opfattede interessekonflikter er en væsentlig del af god regeringsførelse og forsvarlig økonomisk forvaltning;

M. der henviser til, at Budgetkontroludvalgets informationsrejse i februar 2020 afslørede begrænsninger i den retlige ramme, der hindrer et effektivt og produktivt arbejde i det nationale overordnede revisionsorgan ved at forhindre det i at kontrollere den formelle rigtighed og resultaterne af de offentlige udgifter på regionalt og lokalt plan eller i at foretage stikprøvekontroller af de endelige støttemodtagere;

1. glæder sig over offentliggørelsen af den endelige revisionsrapport fra GD REGIO og GD EMPL om, hvordan de forvaltnings- og kontrolsystemer, der er indført for at undgå interessekonflikter i Tjekkiet, fungerer, efter Parlamentets gentagne opfordringer, hvilket bekræfter premierminister Andrej Babiš' nuværende og igangværende interessekonflikt i forhold til Agrofert-koncernen og således bekræfter Parlamentets holdning som udtrykt i tidligere beslutninger og dechargebetænkninger;

2. glæder sig over, at GD REGIO og GD EMPL anerkender den vigtige offentlige interesse i gennemsigtighed og information vedrørende denne ekstraordinære situation som rimelige grunde til offentliggørelse; beklager ikke desto mindre, at resultaterne først blev offentliggjort i april 2021, selv om den endelige revisionsrapport blev sendt til de tjekkiske myndigheder i november 2019, og Kommissionen modtog svar i maj 2020; opfordrer indtrængende GD AGRI til at fremskynde sin revisionsprocedure og sin opfølgning herpå samt til at offentliggøre sin endelige revisionsrapport uden unødig forsinkelse; anmoder om, at der rettes særlig opmærksomhed mod betalinger, der foretages til virksomheder, som direkte og indirekte ejes af premierminister Andrej Babiš eller af andre medlemmer af den tjekkiske regering;

3. finder det beklageligt, at revisionsprocedurer, kontradiktoriske procedurer og procedurer for anvendelsen af finansielle korrektioner i øjeblikket strækker sig over flere år; opfordrer indtrængende Kommissionen til at revidere reglerne for revisionsprocedurer og procedurer for finansielle korrektioner for at muliggøre mere rettidige konklusioner og inddrivelse af uretmæssigt udbetalte EU-midler; gentager sin opfordring til Kommissionen om at offentliggøre alle dokumenter vedrørende den tjekkiske premierministers interessekonflikt;

4. er dybt bekymret over revisionsrapportens resultater, der viser, at — ESI-midler uretmæssigt blev tildelt enheder i Agrofert-koncernen — premierministeren er den reelle ejer af Agrofert Holding og siden februar 2017 af Trust Funds AB Private Trust I og AB Private Trust II, som han kontrollerer, hvorfor han således har en direkte økonomisk interesse i Agroferts succes — premierminister Andrej Babiš var aktivt involveret i gennemførelsen af EU's budget i Den Tjekkiske Republik og var i stand til at øve indflydelse på organer, såsom ESIF-rådet og den nationale koordineringsmyndighed, samtidig med at han var involveret i beslutninger, der berører Agrofert-gruppen — de identificerede projekter blev tildelt i strid med artikel 4c i den reviderede tjekkiske lov om interessekonflikter samt i strid med EU's finansforordning, og at — den upartiske og objektive udøvelse af Andrej Babiš' funktioner som premierminister, formand for ESI-rådet, finansminister og vicepremierminister for økonomien blev kompromitteret i den reviderede periode;

5. bemærker, at den tjekkiske lov nr. 37/2021 SB. af 1. juni 2021 om registrering af reelle ejere langt om længe gennemførte det 5. direktiv om bekæmpelse af hvidvaskning af penge i national ret, i henhold til hvilket det kræves, at der oprettes offentligt tilgængelige registre for virksomheder, fonde og andre juridiske arrangementer; minder om, at fristen for gennemførelse af dette direktiv udløb den 10. januar 2020; kritiserer dybt, at Tjekkiet har gennemført det 5. direktiv om bekæmpelse af hvidvaskning af penge med en så voldsom forsinkelse; bemærker, at premierminister Andrej Babiš har stået opført i det tjekkiske ejerregister som »indirekte reel ejer« af Agrofert siden den 1. juni 2021; kritiserer kraftigt det tjekkiske justitsministeriums erklæring om, at tilskud fortsat kan udbetales til Agrofert, på trods af at Andrej Babiš står opført som den reelle ejer af Agrofert i Tjekkiet;

6. insisterer på, at en interessekonflikt på højeste regeringsniveau i en medlemsstat, som nu er bekræftet med offentliggørelsen af Kommissionens endelige rapport den 23. april 2021 om revisionen af, hvordan de forvaltnings- og kontrolsystemer, der er indført for at undgå interessekonflikter i Den Tjekkiske Republik, fungerer, ikke kan tolereres og skal adresseres fuldt ud ved: a) at træffe foranstaltninger, der vil sikre, at premierminister Andrej Babiš i relation til Agrofert-koncernen ikke længere har økonomiske interesser eller andre interesser, der er omfattet af anvendelsesområdet for artikel 61 i EU's finansforordning eller den tjekkiske lov om interessekonflikter, b) at sikre, at forretningsenhederne under den tjekkiske premierminister Andrej Babiš' kontrol ophører med at modtage enhver form for finansiering fra EU-midler, offentlige tilskud eller finansiering, der fordeles af offentlige myndigheder på alle niveauer i hele EU, eller c) fuldt ud at afstå fra at deltage i enhver EU-beslutningsproces, der direkte eller indirekte kan berøre Agrofert-koncernens interesser; understreger imidlertid, at det i lyset af premierministerens og regeringsmedlemmernes funktioner og beføjelser er tvivlsomt, om en sådan foranstaltning i tilstrækkelig grad kan løse interessekonflikten i praksis, hvis de pågældende personer fortsætter med at udøve deres offentlige hverv, hvorfor tilbagetræden fra det offentlige hverv derfor er en mere passende måde at håndtere interessekonflikten på;

7. glæder sig over meddelelsen om, at Den Europæiske Anklagemyndighed (EPPO) vil foretage en upartisk og faktabaseret efterforskning af interessekonflikten; anerkender den ansvarlige anklagemyndigheds erklæring, ifølge hvilken sagen "opfylder betingelserne for, at den nyoprettede Europæiske Anklagemyndighed udøver obligatorisk jurisdiktion i henhold til den relevante EU-forordning, og at sagen straks skal overdrages til Den Europæiske Anklagemyndighed;

8. beklager, at revisionsresultaterne bekræfter eksistensen af alvorlige systemiske mangler i forvaltnings- og kontrolsystemets funktionsmåde og navnlig med hensyn til påvisning af interessekonflikter; beklager, at den manglende effektivitet af krydskontroller og uigennemsigtige processer og strukturer hæmmer pålideligheden af enhver forebyggelse og påvisning af interessekonflikter i Den Tjekkiske Republik;

9. er dybt bekymret over, at manglerne i forvaltnings- og kontrolsystemerne for så vidt angår forebyggelse af interessekonflikter fortsat består — selv efter at finansforordningens artikel 61 og 63 trådte i kraft i 2018 — og at de tjekkiske myndigheder kun har truffet få og utilstrækkelige foranstaltninger for at sikre overholdelse;

10. beklager den tjekkiske regerings rapporterede forsøg på at lovliggøre premierminister Andrej Babiš' interessekonflikt ved hjælp af en lov, der blev foreslået i begyndelsen af covid-krisen i marts 2020, i stedet for at løse selve interessekonflikten;

11. forventer, at de nationale myndigheder giver tilladelse til at gennemføre alle de henstillinger, der er anmodet om, og som bl.a. har til formål at forbedre forvaltnings- og kontrolsystemet og kontrollere alle tilskud, der er tildelt efter den 9. februar 2017, som eventuelt er i strid med loven om interessekonflikter;

12. anmoder Kommissionen om at underrette Parlamentet om den tjekkiske regerings gennemførelse af revisionens henstillinger, navnlig vedrørende kontrollen med alle de midler, der er tildelt Agrofert-koncernen, og som ikke indgik i revisionsstikprøven;

13. er dybt bekymret over svaghederne i den overordnede lovgivningsmæssige ramme, som gør det vanskeligt systematisk at identificere de reelle ejere af enheder, der modtager EU-midler; minder om, at Kommissionen har bekræftet, at den har foretaget betalinger under den fælles landbrugspolitik til virksomheder, der er en del af Agrofert-koncernen, samt til andre virksomheder, hvis reelle ejer er premierminister Andrej Babiš, i flere andre medlemsstater, men ikke er i stand til udtømmende at identificere alle de økonomiske aktører, der har draget fordel heraf; insisterer på, at Kommissionen forventes at give dechargemyndigheden et fuldstændigt og pålideligt overblik over alle betalinger til virksomheder i Agrofert-koncernen og til virksomheder med den samme reelle ejer i alle medlemsstater for regnskabsårene 2018 og 2019; opfordrer Kommissionen til også at medtage oplysninger for 2020; mener, at dette viser det presserende behov for, at Kommissionen i samarbejde med de nationale agenturer udarbejder et standardiseret og offentligt tilgængeligt format til offentliggørelse af de endelige støttemodtagere af udbetalinger under den fælles landbrugspolitik;

14. noterer sig den nylige ændring i registret over reelle ejere af selskaber (Transparenzregister), som nu oplister premierminister Andrej Babiš som støttemodtager og aktionær i et datterselskab af Agrofert i Tyskland; gentager, at premierminister Andrej Babiš står opført som én af seks aktive personer med betydelig indflydelse på eller kontrol over forvalterne af en trustfond med tilknytning til Agroferts datterselskab GreenChem Solutions Ltd. i Det Forenede Kongerige; opfordrer alle medlemsstater, hvor Agroferts datterselskaber er aktive, til at gennemgå registret over reelle ejere i denne henseende;

15. beklager, at enheder i Agrofert-koncernen fortsat modtager betalinger under den første søjle i den fælles landbrugspolitik; minder om, at den tjekkiske lov om interessekonflikter forbyder enhver form for støtte, herunder direkte betalinger under den fælles landbrugspolitik, til en virksomhed, hvori en offentligt ansat eller en enhed, der kontrolleres af en offentligt ansat, ejer en andel på 25 % eller derover; understreger alvorlig tvivl med hensyn til uafhængigheden af de tjekkiske myndigheder, der træffer afgørelse om støtteberettigelse og kontrollerer direkte betalinger til landbruget; anser det forhold, at de virksomheder, der er en del af Agrofert-koncernen, fortsat modtager disse midler i strid med den tjekkiske lov om interessekonflikter, for at være en risikoindikator;

16. bemærker, at gennemførelsen af den eksisterende tjekkiske lovgivning om interessekonflikter, der har været gældende siden 2006, havde alvorlige huller og væsentlige mangler, hvilket gjorde det muligt at etablere og udvikle dybe oligarkiske strukturer; beklager, at Parlamentets Budgetkontroludvalgs informationsrejse i februar 2020 afdækkede alvorlige mangler i de systemer, som har til formål undgå, påvise og løse interessekonflikter i Tjekkiet;

17. er forbløffet over GD REGIO's, GD EMPL's og GD AGRI's tilsyneladende forskellige tilgange til lignende overtrædelser af den tjekkiske lov om interessekonflikter og artikel 61 i finansforordningen; bemærker, at GD REGIO og GD EMPL mener, at en overtrædelse af den tjekkiske lov om interessekonflikter udgør en tilsidesættelse af finansforordningens artikel 61, stk. 2, mens GD AGRI ikke synes at anvende samme logik; påpeger endvidere, at kontrollen af støtteberettigelsen af rettighedsbaserede betalinger (direkte betalinger) også omfatter et element af beslutningstagning i forbindelse med kontrollen; understreger, at denne kontrol kan påvirkes af en interessekonflikt; opfordrer Kommissionen til at give Parlamentet en detaljeret juridisk redegørelse for de forskellige konsekvenser af tilsidesættelser af national lovgivning om interessekonflikter og af artikel 61 i finansforordningen samt til at medtage en detaljeret redegørelse for, hvordan Kommissionen sikrer, at afgørelser, der træffes vedrørende kontrol i forbindelse med rettighedsbaseret betaling, ikke blev påvirket af en interessekonflikt;

18. er overrasket over Kommissionens vurdering af, at den tjekkiske landbrugsminister ikke befinder sig i en interessekonflikt, selv om hans familiemedlemmer modtager betydelige støttebeløb under den fælles landbrugspolitik, samtidig med at han er ansvarlig for programmeringen og gennemførelsen af landbrugsprogrammerne under den fælles landbrugspolitik; anmoder Kommissionen om at videreformidle denne evaluering til Parlamentet; opfordrer Kommissionen til at sikre ensartet fortolkning og anvendelse af finansforordningens artikel 61;

19. anmoder Kommissionen om at vurdere effektiviteten af finansforordningens artikel 61 med hensyn til effektivt at forebygge eller påvise og løse interessekonflikter, når de opstår, og om, når det er relevant, at fremsætte forslag i forbindelse med den næste revision af finansforordningen med henblik på yderligere at styrke bestemmelserne om interessekonflikter, idet der tages særligt hensyn til definitioner, anvendelsesområde (hvem er omfattet), identificering af følsomme funktioner eller eventuelt berørte aktiviteter, »situationer, der objektivt kan opfattes som en interessekonflikt« samt hvilke forpligtelser, der gælder i tilfælde af interessekonflikter; minder om, at finansforordningens artikel 61 ikke skelner mellem forskellige typer betalinger fra EU-budgettet, og at den blotte mulighed for, at en position, der kan henføres til en interessekonflikt, udnyttes, er en tilstrækkelig indikator;

20. er bekymret over den snævre fortolkning af artikel 61 i finansforordningen, som det tjekkiske organ for udbetaling af landbrugsstøtte (den statslige landbrugsinterventionsfond) har lagt til grund, ifølge hvilken den ikke finder anvendelse på medlemmerne af regeringen; gentager Parlamentets bekymring over en række konstaterede mangler i forbindelse med forvaltningen i det tjekkiske organ for udbetaling af landbrugsstøtte, navnlig tilsynsrådets manglende uafhængighed, således som det blev understreget i Parlamentets rapport om informationsrejsen til Den Tjekkiske Republik i februar 2020 (7); anmoder Kommissionen om at indlede en revisionsprocedure for at sikre en forsvarlig forvaltning i betalingsorganet;

21. mener, at Kommissionens vejledning om forebyggelse og håndtering af interessekonflikter i henhold til finansforordningen er et vigtigt redskab til yderligere at styrke foranstaltningerne til at beskytte EU-budgettet mod svig og uregelmæssigheder; anmoder Kommissionen om at øge bevidstheden om og fremme en ensartet fortolkning og anvendelse af bestemmelserne om undgåelse af interessekonflikter, herunder direkte betalinger under den første søjle i den fælles landbrugspolitik, og om at overvåge, om betalingsorganerne og revisionsstrukturerne fungerer uafhængigt i denne henseende; opfordrer Kommissionen til at give de berørte medlemsstaters myndigheder yderligere konkrete eksempler på samt forslag og anbefalinger til, hvordan de kan hjælpe dem med at undgå interessekonflikter;

22. gentager, at tjekkiske borgere og skatteydere ikke bør betale eller lide nogen skade som følge af premierminister Andrej Babiš' interessekonflikt, og at virksomheder, der tilhører Agrofert-koncernen, bør tilbagebetale al støtte, der er modtaget ulovligt fra enten EU-budgettet eller fra Tjekkiets nationale budget; opfordrer indtrængende de tjekkiske myndigheder til at kræve al støtte, der uretmæssigt er blevet udbetalt til en hvilken som helst enhed i Agrofert-koncernen, tilbage;

23. insisterer på, at yderligere udbetalinger af midler, enten fra EU-budgettet eller fra Tjekkiets nationale budget, til virksomheder, der i sidste ende kontrolleres af premierminister Andrej Babiš eller af medlemmer af den tjekkiske regering, skal indstilles, indtil der er fundet en endelig løsning på sagerne om interessekonflikter;

24. opfordrer indtrængende den tjekkiske regering til at forbedre den generelle retfærdighed i forbindelse med fordelingen af EU-tilskud og til at etablere et system, der vil sikre fuld og hel gennemsigtighed i fordelingen af EU-midler; bemærker med bekymring, at der ifølge de oplysninger, som Kommissionen råder over, ikke er truffet nogen afgørelser om at ændre det tjekkiske system for direkte betalinger, siden det blev oprettet i 2014, og om at skabe en effektiv mekanisme til bekæmpelse af interessekonflikter;

25. minder om, at Agrofert som led i »Stork Nest«-projektet kunstigt oprettede en mellemstor virksomhed, som forblev under Agroferts kontrol, med henblik på at opnå midler, der var tiltænkt små og mellemstore virksomheder, som i alt beløb sig til ca. 2 mio. EUR; finder det uacceptabelt, at de tjekkiske myndigheder, efter at der var blevet konstateret alvorlige uregelmæssigheder i »Stork Nest«-undersøgelserne, trak projektet tilbage fra EU-finansiering med det formål at finansiere det over det nationale budget og flytte den finansielle byrde til de tjekkiske skatteydere; mener, at dette bekræfter, at de tjekkiske myndigheder ikke kunne overbevise Kommissionen om lovligheden og den formelle rigtighed af disse betalinger; beklager, at dette betyder, at OLAF ikke længere har ret til at foretage en efterforskning, og at det kun er den nationale anklagemyndighed, der kan rejse sigtelse; er alvorligt bekymret over, at den tjekkiske anklagemyndighed midlertidigt afsluttede sagen og senere genåbnede den; opfordrer de tjekkiske myndigheder til snarest muligt at underrette EU-institutionerne om resultatet af den genåbnede »Stork Nest«-undersøgelse;

26. bemærker, at det tjekkiske politi for anden gang har henstillet til, at der rejses tiltale mod premierminister Andrej Babiš for påstået svig for ca. 2 mio. EUR i forbindelse med »Stork Nest«-undersøgelserne; bemærker, at den tilsynsførende anklager, Jaroslav Šaroch, som i september 2019 oprindeligt havde besluttet at henlægge sagen, er ansvarlig for at træffe afgørelse om anklageskriftet; minder om, at den nu fratrådte rigsadvokat, Pavel Zeman, den 4. december 2019 besluttede, at sagen skulle genoptages, idet han henviste til mangler i anklagerens, Jaroslav Šarochs, retlige vurdering;

27. er dybt bekymret over det politiske pres mod uafhængige medier og uafhængige institutioner i Den Tjekkiske Republik, hvilket for nylig blev fremhævet med rigsadvokatens tilbagetræden, idet denne anførte, at årsagen til hans tilbagetræden var pres fra justitsministeren;

28. anmoder Kommissionen om at undersøge angribeligheden af det tjekkiske retssystem og om at iværksætte de nødvendige foranstaltninger; anmoder Kommissionen om nøje at undersøge og analysere, hvorvidt der findes andre sager, der involverer medlemmer af den tjekkiske regering, som er blevet trukket tilbage eller afsluttet i utide, potentielt efter pres; opfordrer Kommissionen til uden unødig forsinkelse at holde Parlamentet underrettet om sine resultater og konklusioner;

29. er bekymret over rapporter om, at den tjekkiske regering allerede har betalt over 150 mio. CZK til Agrofert fra det tjekkiske nationale budget i den reviderede periode (8); anmoder — eftersom dette kan udgøre ulovlig statsstøtte og kompromittere den loyale konkurrence på EU's indre marked og integriteten heraf — Kommissionen om at undersøge disse tilfælde af finansiering fra det nationale budget til bunds samt til at underrette Parlamentet om konklusionerne af undersøgelsen og de trufne foranstaltninger;

30. fordømmer praksissen med at trække projekter tilbage fra EU-finansiering med henblik på at finansiere dem over det nationale budget, efter at Kommissionen eller Den Europæiske Revisionsret har opdaget uregelmæssigheder; anmoder Kommissionen om nøje at overvåge og gennemføre en omhyggelig juridisk analyse i disse sager, idet der lægges særlig vægt på potentielle tilsidesættelser af statsstøttereglerne;

31. beklager de offentligt fremsatte kommentarer fra premierminister Andrej Babiš som reaktion på offentliggørelsen af den endelige revisionsrapport fra GD REGIO og GD EMPL (9); finder det uacceptabelt, at et medlem af Det Europæiske Råd betegner Kommissionens revisorer som »mafia«;

32. fordømmer premierminister Andrej Babiš' ærekrænkende bemærkninger over for nyhedsorganisationer, der beretter om hans interessekonflikt og virksomhedsaktiviteter; noterer sig i den forbindelse hans negative bemærkninger om »Deník Referendum« i det tjekkiske parlament i november 2020;

33. er dybt bekymret over den lave grad af overholdelse af henstillingerne i Greco's Fourth Round Evaluation Report (fjerde rapport om evaluering), hvor kun én af de fjorten henstillinger er blevet gennemført på tilfredsstillende vis, syv henstillinger er delvis gennemført, og de resterende seks henstillinger slet ikke er blevet gennemført;

34. opfordrer indtrængende alle medlemsstater til at forbyde, at der udbetales trecifrede millionbeløb i euro i tilskud til individuelle fysiske personer under den nye flerårige finansielle ramme (FFR) og til at bevæge sig i retning af Parlamentets holdning med hensyn til at sikre fuld gennemsigtighed og mulighed for at samle betalinger og gennemføre digitale overvågnings- og revisionsprocedurer på tværs af medlemsstaternes grænser i programmer under delt forvaltning;

35. opfordrer Rådet til i forbindelse med de igangværende forhandlinger om forordningen om den fælles landbrugspolitik at tage behørigt hensyn til den budgetmæssige effektivitet og en mere retfærdig og gennemsigtig fordeling af direkte betalinger, at bevæge sig i retning af Parlamentets holdning om at fastsætte specifikke lofter pr. fysisk person inden for rammerne af begge søjler i den fælles landbrugspolitik, degressiv støtte, obligatoriske lofter samt omfordelingsbetalinger for at sikre, at EU-borgerne generelt opfatter den fælles landbrugspolitik positivt; understreger, at forhandlingerne i Rådet ikke må påvirkes af interessekonflikter, og at ingen minister i, intet medlem af eller ingen repræsentant for en national regering må deltage i forhandlinger, så længe vedkommende er berørt af en interessekonflikt; finder det uacceptabelt, at premierminister Andrej Babiš, selv om han var den reelle ejer af Agrofert-koncernen, deltog i forhandlingerne om den fælles landbrugspolitik og kæmpede imod støttelofter; understreger kraftigt, at lofterne pr. fysisk person for den første og anden søjle i den fælles landbrugspolitik skal finde ensartet anvendelse, herunder for medlemmer af nationale regeringer, for at forhindre dem i at føre forhandlinger i Rådet til deres egen fordel;

36. er stærkt utilfreds med oligarkiske strukturer, der trækker på EU's landbrugs- og samhørighedsfonde, hvorved et lille mindretal af støttemodtagere modtager langt størstedelen af EU-midler, og opfordrer Kommissionen, Rådet og Det Europæiske Råd til at forhindre, at der skabes sådanne strukturer, som mindsker konkurrenceevnen for små og mellemstore landbrugere og familielandbrug, som bør være de vigtigste begunstigede inden for rammerne af den fælles landbrugspolitik;

37. understreger sin dybe bekymring over, at premierminister Andrej Babiš er i en interessekonflikt, samtidig med at han deltager i beslutningstagningen om tilpasningen af den fælles landbrugspolitik til de overordnede europæiske klimapolitiske mål, da Agrofert-koncernens forretningsinteresser kan underkende offentlighedens interesse i at støtte et mere bæredygtigt landbrug og begrænse de negative virkninger af klimaændringerne;

38. mener, at den tjekkiske regerings manglende handling i forhold til at håndtere premierminister Andrej Babiš' interessekonflikter har en negativ indvirkning på den måde, hvorpå de tjekkiske statslige myndigheder, herunder de retshåndhævende myndigheder og forvaltnings- og kontrolsystemerne, fungerer, og på overholdelsen af EU-lovgivningen;

39. opfordrer Kommissionen til at vurdere ovenstående situation samt premierminister Andrej Babiš' indflydelse på de tjekkiske medier og retssystemet med henblik på at identificere tilsidesættelser af retsstatsprincippet og til, såfremt sådanne bekræftes samt på baggrund af sine konklusioner, i tilstrækkelig god tid at aktivere konditionalitetsmekanismen til beskyttelse af Unionens budget;

40. er stadig bekymret over den stigende koncentration af medieejerskab i hænderne på nogle få oligarker (10);

41. bemærker, at der på både nationalt og europæisk plan er undersøgelser og revisioner i gang af potentielle interessekonflikter og i forbindelse med anvendelsen af EU-midler; er foruroliget over de bekymringer, der kommer til udtryk i Kommissionens Årsrapport om retsstatsprincippet 2020, om, at der ikke følges tilstrækkelig op på korruptionssager på højt niveau, og at der er konstateret visse mangler i de integritetsrammer, der gælder for parlamentsmedlemmer;

42. opfordrer Rådet og Det Europæiske Råd til at træffe alle nødvendige og passende foranstaltninger til at forebygge interessekonflikter i overensstemmelse med finansforordningens artikel 61, stk. 1; udtrykker bekymring over, at den tjekkiske premierminister har taget del i og stadig aktivt deltager i forhandlingerne om EU's budget og EU-programmer, samtidig med at han befinder sig i en interessekonflikt; anmoder Rådet og Det Europæiske Råd om at forklare Parlamentet, hvordan de agter at tage hensyn til og agere med hensyn til premierminister Andrej Babiš' deltagelse i EU's landbrugs- og budgetrelaterede beslutninger i kølvandet på konklusionerne i Kommissionens revisionsrapporter;

43. mener, at sagen om premierminister Andrej Babiš' interessekonflikt også bekræfter, at der er et presserende behov for at etablere et interoperabelt digitalt rapporterings- og overvågningssystem for så vidt angår EU's finanser; beklager dybt, at lovgivningsmyndighedens to parter ikke nåede frem til en tilfredsstillende aftale om bestemmelser, der etablerer interoperabilitet mellem IT-systemerne, hvilket ville muliggøre standardiseret og ensartet rapportering og fremme samarbejde; opfordrer til, at alle de relevante aktører tilstræber at finde lige så effektive løsninger med henblik på at forbedre ansvarligheden;

44. opfordrer Kommissionen til at sikre, at finansforordningens bestemmelser om interessekonflikter, herunder i sagen om premierminister Andrej Babiš' interessekonflikt, anvendes fuldt ud i forbindelse med gennemførelsen af FFR 2021-2027 og NextGenerationEU, således at der ikke foretages indbetalinger til virksomheder, der direkte eller indirekte ejes af premierminister Andrej Babiš (11); opfordrer til yderligere undersøgelse af enhver potentiel interessekonflikt samt af andre retsstatsaspekter i de nationale genopretningsplaner;

45. understreger kraftigt, at medlemmer af Europa-Parlamentet skal kunne udføre deres arbejde uden trusler, og at de nationale regeringer er ansvarlige for at sikre, at de beskyttes i deres hjemlande;

46. pålægger sin formand at sende denne beslutning til Kommissionen og Rådet samt til regeringen og begge kamre i Den Tjekkiske Republiks parlament.

(1) EUT L 193 af 30.7.2018, s. 1.

(2) EUT C 121 af 9.4.2021, s. 1.

(3) EUT C 388 af 13.11.2020, s. 157.

(4) Vedtagne tekster, P9_TA(2020)0164.

(5) EUT L 433 I af 22.12.2020, s. 1.

(6) Der blev i den endelige revisionsrapport konstateret alvorlige mangler i udformningen af kontrolsystemet for at undgå interessekonflikter, hvilket fremgår af de syv overtrædelser af artikel 4c i den tjekkiske lov om interessekonflikter og den høje fejlprocent på 96,7 % i den reviderede stikprøve.

(7) Rapporten om Budgetkontroludvalgets (CONT's) informationsrejse til Den Tjekkiske Republik den 26.-28. februar 2020.

(8) iROZHLAS, Penam, Lovochemie, Cerea. Česko vyplatilo Agrofertu podle Bruselu na dotacích neoprávněně 155 milionů, 27. april 2021.

(9) Euractiv, Czech PM slams EU Commission auditors as »mafia«, 26. april 2021.

(10) Journalister uden Grænser, Den Tjekkiske Republik, hhttps://rsf.org/en/czech-republic [tilgået den 2.6.2021].

(11) Liste over virksomheder og projekter, som den tjekkiske regering har godkendt til finansiering inden for rammerne af Fonden for Retfærdig Omstilling, omfatter over 6 mia. CZK til Lovochemie, som er en virksomhed, der er en del af Agrofert-koncernen, og som tidligere blev ledet af den nuværende tjekkiske miljøminister, Richard Brabec.